ToekomsVenster: Grondlose, daklose JesusFoto: Josemdelaa/Pixabay.com “Ek was honger en julle het my niks gegee om te eet nie; ek was dors en julle het my niks gegee om te drink nie; ek was ’n vreemdeling en julle het my nie gehuisves nie.” – Matteus 25:42-43a Oor die laaste 25 jaar het die gesig van armoede en dakloosheid verander. As ons dit nog ver van ons lywe af kon weghou, word dit nou toenemend moeiliker. Daklose mense vind ’n lêplek op oop stukke grond in duur woonbuurte en ’n informele woongebied verrys langs ’n gholflandgoed. Êrens in daardie prentjie is Jesus ook en Jesus vra: “Waar is julle? By wie? Hoe dink julle oor grond en huisvesting? Hoe dink julle oor julle kerkgeboue? As ek dakloos is, sal julle my huisves?” Gemeentes het die geleentheid om kreatief te dink oor hulle eie grond en eiendomme – hoe kan ons dit aanwend in diens van God se droom? Here Jesus, het ons U dalk gesien en ander pad gekyk? Help ons om soos U te dink oor grondlose, daklose mense. Gee U visie vir U kerk. Amen.